Акчалата “рәхмәтләр” рөхсәт ителәме?

	Гыйнвар ахырында Татарстан башлыгы Рөстәм Миңнеханов дәүләт хезмәткәрләре 3 мең сумнан кыйммәтрәк булган бүләкләрне кабул итергә тиеш түгел дигән карар чыгарды. Моның белән бәйле рәвештә сәламәтлек саклау өлкәсендәге вәзгыятькә дә игътибар юнәлтелде. Мәгълүм булганча, илебездә табибларга кәнфит, алкоголь һәм акчалата “рәхмәт” әйтү гадәткә кергән.	 Татарстан Сәламәтлек саклау министры Гадел Вафин сүзләренчә, бүләкләр кабул итәргә ярамый дигән кагыйдәләр табибларга кагыйлмый. Медицина өлкәсендә хезмәт куючылар дәүләт хезмәткәрләре булып саналмый, дип белдерде ул.

Шул ук вакытта ведомство бу мәсьәләгә карата үз нигезләмәсен булдырган. Гади табибларга “рәхмәт”ләрне кабул итү рөхсәт ителсә дә, дәүләт сәламәтлек саклау учреждениеләре җитәкчеләре, медицина көллияте һәм училище директорлары шулай ук бүләкләрен дәүләт казнасына тапшырырга тиешлеге турында боерык имзалаган.

Бу канцелярия кирәк-яракларына, чәчәкләргә, хөкүмәт бүләкләренә кагылмый. Якын вакытта бүләкләрне кабул итү, исәпкә кую һәм саклау өчен җаваплы затлар билгеләнәчәк, аларны бәяләү буенча комиссия дә булдырыла.  
	Гүзәл НАСЫЙБУЛЛИНА	
Интертат.ру

	№   | 13.02.2014	


